Rikunarita-ORG/Wikinium huggingface dataset:
# Ekra (mælieining)

Mynd yfir gamlar flatarmálseiningar fyrir ræktunarland
**Ekra** er flatarmálseining sem oft er notuð sem mælieining fyrir land. Í Bretlandi, Bandaríkjunum og víðar er algengt að stærð bújarða og landareigna sé mæld í ekrum. Alþjóðleg ekra er 4.046,856 422 4 m2.

Ein ekra er um það bil það land sem uxi getur plægt á einum degi. Í metrakerfinu er mælieiningin hektari oftast notuð fyrir land. Einn hektari er 2,47105381467 ekrur.

1 alþjóðleg ekra er jöfn og

* 4046,8564224 fermetrar
* 0,40468564224 hektari (ferningur þar sem hver hlið er 100 m er að flatarmáli 1 hektar)

## Tenglar

* The Units of Measurement Regulations 1995 (United Kingdom)
* presents "How much is inside an acre?"
* Agricultural Measurements and Conversions Geymt 28 maí 2010 í Wayback Machine
* Amazon Rainforest Fund: Adopt-an-Acre Program Geymt 20 júlí 2009 í Wayback Machine
# Loftþrýstingur

**Loftþrýstingur** (fyrrum nefndur **loftvægi**) er þrýstingur andrúmsloftsins, mældur með loftvog. Algengar mælieininginar eru: millíbar, hektópaskal og loftþyngd (atm). Staðalþrýstingur við yfirborð jarðar er 1013,25 hektópasköl (hPa).
# Tíbeska hásléttan

Kort.
Gervihnattamynd.
**Tíbeska hásléttan** er stórt hálendi í Mið- og Austur-Asíu. Hún spannar um 1000 kílómetra frá norðri til suðurs og um 2500 km frá vestri til austurs. Flatarmál hennar er 2.500.000 ferkílómetrar (5\* flatarmál Frakklands) og meðalhæð er 4500 metrar. Hún hefur verið kölluð *þak heimsins* og *þriðji póllinn*. Megnið af sjálfstjórnarhéruðunum Tíbet og Qinghai eru hluti af hásléttunni og hluti Ladakh í Jammú og Kasmír. Á mörkum sléttunnar eru fjallgarðar, t.d. Himalajafjöll í suðri og Karakoram-fjallgarðurinn í vestri. Loftslag er þurrt (100-300 mm ársúrkoma) og er landslag yfirleitt steppa með fjöllum og vötnum á víð og dreif. Sífreri er á stórum svæðum hásléttunnar.
# Geislun

**Geislun** er hugtak í eðlisfræði, en þá er oftast átt við rafsegulgeislun, en á einnig við agnageislun og þyngdargeislun. Orðið geislun er oft notað yfir jónandi geislun.

  *Þessi eðlisfræðigrein er stubbur. Þú getur hjálpað til með því að bæta við greinina.*
# Ólympíugreinar

Krulla varð ólympíugrein á vetrarleikunum í Nagano 1998.
**Ólymíugreinar** eru íþróttir sem keppt er í á Sumarólympíuleikunum og Vetrarólympíuleikunum. Á Sumarólympíuleikunum 2016 var keppt í 28 íþróttum, og áætlað er að fimm greinar bætist við fyrir Sumarólympíuleikana 2020. Á Vetrarólympíuleikunum 2018 var keppt í 7 greinum. Fjöldi og samsetning greina breytist lítilsháttar milli leika. Hver íþróttagrein heyrir undir alþjóðlegt sérsamband. Alþjóðaólympíunefndin flokkar greinarnar í íþróttagreinar, sérgreinar og viðburði. Samkvæmt því er hægt að skipta hverri íþrótt á Ólympíuleikunum í nokkrar sérgreinar. Þannig eru til dæmis sund og sundknattleikur sérgreinar sundíþróttarinnar, og listdans á skautum og skautahlaup eru sérgreinar skautaíþróttarinnar (bæði innan Alþjóðaskautasambandsins). Sérgreinar skiptast svo í nokkra viðburði eða keppnir þar sem veitt eru verðlaun. Til að íþróttagrein hljóti náð fyrir augum Alþjóðaólympíunefndarinnar þarf hún að vera ástunduð víða um heim. Vinsældir tiltekinnar greinar eru metnar eftir því í hversu mörgum löndum hún er stunduð. Kröfur nefndarinnar endurspegla líka þátttöku í leikunum, þannig að gerðar eru meiri kröfur til karlagreina (þar sem karlkeppendur eru í meirihluta), og meiri kröfur til greina á sumarleikunum (þar sem fleiri lönd taka þátt í þeim).

Nokkrar greinar hafa fallið út úr dagskrá Ólympíuleikanna, eins og póló og reiptog. Yfirleitt hefur það verið vegna áhugaleysis eða vegna þess að ekkert alþjóðlegt sérsamband er yfir greininni. Sumar íþróttagreinar hafa horfið tímabundið af dagskránni en fengið aftur inni síðar, eins og bogfimi sem kom aftur 1972, og tennis sem kom aftur 1988. Sýningargreinar eru íþróttagreinar sem ekki eru formlega hluti af leikunum en eru hafðar með til að vekja athygli, til dæmis á staðbundnum íþróttagreinum þess lands sem hýsir leikana, eða til að sækjast eftir þátttöku í formlegu dagskránni síðar. Þannig voru til dæmis krulla og hafnabolti gerð að ólympíugreinum eftir að hafa verið sýningargreinar. Á leikunum í Tókýó 2021 verða nýjar greinar hjólabretti og karate sem taka þátt í fyrsta sinn.

  *Þessi grein er stubbur. Þú getur hjálpað til með því að bæta við greinina.*